I-National AIDS Council Ivula iKiliniki eKolitshini leMidlands State University
Lokhu kwenziwa ngoba inhlolisiso ethe yenziwa iveza ukuthi kunani labafundi abakuleli kolitshi, phezu nje kwamatshumi amathathu ekhulwini – 32% liya emacansini lingavikelanga
BULAWAYO — Inhlanganiso ekhangela ukwenqabela ukumemetheka komkhuhlane wengculaza eye National AIDS Council isivule ikiliniki yokunika imithi yabaphila legcikwane ekolitshini leMidlands State University ngemva kokunanzelela ukuthi inani labafundi elithelelwa leligcikwane liya liqonga ngesikhathi kuvele kulokunqineka elizweni ngokumemetheka kwalumkhuhlane kwabasakhulayo. Inhlanganiso le ekhangela inhlelo zokuqeda ukumemetheka kwengculaza, ithi isigaba se Midlands sesibelenani elikhwelayo labantu abalegcikwane le HIV kusukela kumatshumi amabili ekhulwini 20% nyakenye kusiya kumatshumi amabili lantathu 23% ekhulwini ekuqaleni kwalumnyaka. Okhangela ukuhanjiswa kwenhlelo kulesisigaba eNAC, uMnumzana Amon Mpofu, uthi ukucubungula kutshengisa ukuthi kunani labafundi abakuleli kolitshi, phezu nje kwamatshumi amathathu ekhulwini – 32% liya emacansini lingavikelanga kuthi phose amatshumi amathathu ekhulwini – i 28%, kumantombazana, alisebenzisi lutho ukuvikela ukubamba izisu.lelikolitshi yilo elilenani eliphezulu kakhulu labafundi abalegcikwane abadinga ukuqalisiswa kuhlelo lolu lweART. Osakhulayo, uNkosazana Sizalobuhle Dungeni, uthi kuyadabula umoya ukuthi phezu kwendubo zonke abafundi ababhekane lazo emakolitshini akuleli, ingculaza layo isimemetheka ibhidliza yoneyo ikusasa abafundi abadinga ukuyakha. Likiliniki, uthi yamukelekile ngoba izalondoloza impilo zabafundi, babelakho ukuthola iminyaka eminengi belempilakahle lanxa beyabe sebelegcikwane. Ethi vele emakolitshini abafundi bangumhlambi kazalusile, oswela indlela eziqondileyo zokuziphilisa. Omunye njalo osakhulayo, uMnumzana Jerry Mlauzi, uthi loluhlelo luyancomeka ngoba kade kwabalodubo emakolitshini kungela nyathelo elithathwayo. Okudingwa ngabafundi, uthi yikuthi luqhutshwe loluhlelo kuma yunivesithi onke elizwe. Ukucubungula okwenziwa eGweru nyakenye, kwaveza ukuthi inengi labafundi labesilisa kanye labesifazana ekolitshini le Midlands State University lingena kubudlelwano labadala abalemali okuyikho okumemethekisa ukuthelelwana kwaleligcikwane. Umbalisi kwelinye lamakolitshi akuleli, uNkosikazi Marjorie Ncube, uthi lokhu kubangelwa yikuswelakala kwemali yendleko abafundi abahlangana lazo emayunivesithi becine besiba lobuhlobo labantu asebekhulile abalemali benze yiloba yini efunwa yilababantu ngenxa yodubo. Ugcizelele ukuthi nxa umfundi ekubudlelwano obunje kunzima ukuthi azenzele izinqumo ngokusebenzisa indlela zokuvikela emacansini ngoba efuqwa ludubo. I-NAC ithi imikhuhlane yengulamakhwa eMidlands layo iya ikhwela esisuke ngaphansi kwenkulungwane eziyisithupha – 5 814 ngomnyaka ka 2014 isiya phezu kwenkulungwane eziyisithupha 6 727 nyakenye. Osakhulayo, uNkosazana Rebecca Sibindi ongumfundi, uthi inhlelo zokuqeda ukumemetheka kwegcikwane lengculaza kubafundi kumele zigoqele ukukhulumisana njalo lababalisi babo okuyibo abagangileyo abenza abafundi baye labo emacansini ngenxa yenswelo kanye lokwethuselwa ukuthi abazukuphumelela baqeqeshe ezifundweni zabo, bengenzanga lokho. UNkosikazi Future Maphosa, osebenza labesifazana abasakhulayo uthi udubo yikuthi abasakhulayo, ikakhulu amantombazana aswela isibindi sokutshela labo aya labo emacansini ukuthi basebenzise indlela zokuvikela. Uqhubeke esithi ubandlululo ebantwini abalegcikwane, ikakhulu abasakhulayo, ololukho lusavamile, lwenza abatsha laba bangakhulumi lalapho bethe balithelelwa beselimemetheka ebantwini abasakhulayo – abesifazana kanye labesilisa. Inyathelo leli lokusungula ikiliniki epha iART, liza ngemva kokukhonona kwabalwela amalungelo abontanga ukuthi amakolitshi amanengi kawasela makiliniki njalo uhulumende kasela inhlelo ezazikhona kudala emayunivesithi anjenge University of Zimbabwe lapho wonke umfundi wayehlawulelwa imali yesibhedlela i Medical Aid okwakusenza kubelula kuthi athole uncedo masinya kanye lolwazi ngempilakahle. INAC ithi izaqhubeka ivula amakiliniki afanayo kwamanye lawo amakolitshi elizweni. I -Student Solidarity Trust, ekhangela amalungelo abafundi yona ithi liqiniso ukuthi abafundi abasemakolitshini balokhu bebhekane lodubo lokumemetheka kwengculaza ngenxa yobunzima bokuziphilisa obutshiya inengi labafundi lisebenzisa ukuya emacansini ukuthi liphile. I MSU ibikwa ilabafundi abangaphezu kwenkulungwane ezingamatshumi amabili – 23 000, inani elikhangelelwe ukukhwela njalo ngemva kokusungula ezinye indawo zokufundela eMashava leZvishavane. Ngimele iStudio Seven, ngingu Nothando Sibanda.